UAC ไฟเขียวปันผล 0.135 บ./หุ้น 30 เม.ย.นี้ แม้เลื่อนประชุมผถห.ไป 7 พ.ค. 63
UAC ไฟเขียวปันผล 0.135 บ./หุ้น 30 เม.ย.นี้ แม้เลื่อนประชุมผถห.ไป 7 พ.ค. 63
9 เม.ย. 2563

นายชัชพล ประสพโชค ประธานเจ้าหน้าที่บริหารและกรรมการผู้จัดการ บริษัท ยูเอซี โกล บอล จำกัด (มหาชน) หรือ UAC เปิดเผยว่า ที่ประชุมคณะกรรมการบริษัทฯ ได้มีมติเลื่อนการประชุมสามัญผู้ถือหุ้นประจำปี 2563 จากวันที่ 10 เมษายน เป็นวันที่ 7 พฤษภาคม เนื่องจากสถานการณ์ COVID-19 ยังไม่คลี่คลาย โดยยังคงใช้วันกำหนดรายชื่อผู้ถือหุ้นที่มีสิทธิเข้าร่วมประชุมสามัญผู้ถือหุ้นเดิมเป็นวันที่ 17 มีนาคม 2563 ซึ่งการเลื่อนการประชุมดังกล่าวจะไม่ส่งผลกระทบต่อการดำเนินงานของบริษัทฯรวมทั้งสิทธิของผู้ถือหุ้นในการรับเงินปันผล
ทั้งนี้ เพื่อไม่ให้มีผลกระทบกับสิทธิการรับเงินปันผลของผู้ถือหุ้นคณะกรรมการบริษัทฯ ได้มีมติให้มีการจ่ายเงินปันผลระหว่างกาลทดแทนการเสนอจ่ายเงินปันผลประจำปี 2562 ในอัตราหุ้นละ 0.135 บาท โดยยังคงกําหนดรายชื่อสำหรับผู้ถือหุ้นที่มีสิทธิรับเงินปันผลระหว่างกาล ซึ่งได้มีการขึ้นเครื่องหมาย XD (ผู้ที่ไม่ได้รับสิทธิปันผล) ไปในวันที่ 16 มีนาคม 2563 และกำหนดจ่ายเงินปันผลในวันที่ 30 เมษายน 2563 เช่นเดิม เพื่อเป็นการลดผลกระทบที่อาจเกิดขึ้นกับผู้ถือหุ้นจากการเลื่อนการประชุมสามัญผู้ถือหุ้นออกไป
“อย่างไรก็ตามหากบริษัทฯ ไม่สามารถดำเนินการจัดประชุมสามัญผู้ถือหุ้นได้ ในวันที่ 7 พฤษภาคม 2563 นี้ หรือภายใน 2 เดือนนับตั้งแต่วันที่ 17 มีนาคม 2563 ซึ่งเป็นวันกำหนดรายชื่อผู้ถือหุ้นที่มีสิทธิเข้าร่วมประชุมสามัญผู้ถือหุ้นนั้น บริษัทฯจะมีการพิจารณาการประชุมใหม่อีกครั้ง หลังจากที่สถานการณ์คลี่คลายและมีสภาวะเหมาะสมต่อความปลอดภัยของผู้เข้าร่วมประชุมและทีมงานทุกฝ่าย”
ส่วนภาพรวมของธุรกิจ นั้น บมจ. ยูเอซี โกลบอล แจ้งว่า แม้ผลการดำเนินงานในไตรมาส 1/2563 อาจมีการชะลอตัวของยอดขาย ที่มาจากธุรกิจ Trading ซึ่งชะลอลงเล็กน้อยตามสถานการณ์เศรษฐกิจโลกและผลกระทบจากราคาน้ำมัน ตัวเลข EBITDA ยังเป็นไปตามคาดการณ์เนื่องจากสินค้าของบริษัทฯ มีมาร์จิ้นในระดับสูง และบริษัทฯ ยังพยายามรักษาระดับของกำไร (bottom line) ให้เป็นไปตามเป้าหมาย
ในส่วนของกลุ่มธุรกิจอุตสาหกรรม Manufacturing ประเภทโรงไฟฟ้า และโรงงานกาวนั้น ยังคงมียอดขายปกติตามเป้าหมาย เพราะธุรกิจดังกล่าวถือเป็นสินค้าในกลุ่มที่มีความต้องการเพื่อการอุปโภคและบริโภคในชีวิตประจำวัน อีกทั้งการลงทุนในธุรกิจพลังงานเช่นโรงไฟฟ้าชุมชนและโรงแยกขยะในสปป.ลาวยังคงเป็นไปอย่างต่อเนื่อง จึงทำให้บริษัทฯ มีความเชื่อมั่นว่า UAC จะยังคงมีการเติบโตที่มั่นคงและสม่ำเสมอต่อไป